Ayashi no Ceres

Ayashi no Ceres (妖しのセレス, Ceres: Himmelsk legende) er en shōjo-manga av Yû Watase som utkom i perioden 1996–2000. 

Serien ble opprinnelig publisert som en 14-binds føljetong i heftet Shōjo Comic på forlaget Shōgakukan. Mangaen ble lisensiert for engelsk utgivelse i Nord-Amerika av Viz Media.

I 2000 ble historien også utgitt som anime.

 Handling 
Ayashi no Ceres forteller historien om «Aya» og tvillingbroren hennes «Aki»; medlemmer av den rike og mektige familien «Mikage». På tvillingenes 16-årsdag blir de tilkalt til bestefarens hus for å motta en spesiell gave – men gaven er egentlig en prøve. Gjennom denne prøven viser det seg at Aya er reinkarnasjonen av en tennyô (en mytologisk skapning ikke ulik en engel) kalt «Ceres», og at tvillingbroren Aki er reinkarnasjonen av Ceres’ jordiske ektemann, «Mikagi». 

Ceres giftet seg med et menneske, Mikagi. De fikk tre barn sammen, en sønn og to døtre. Etter sigende skal Ceres være over 3000 år gammel.

Mikagi er grunnleggeren av Mikage-familien, Han gjemte Ceres’ himmelske kappe, hagoromo, for å unngå at hun skulle rømme fra ham. Uten kappen hadde Ceres menneskelig form, men med kappen kunne hun gjeninnta sin overjordiske skikkelse og vende tilbake til himmelen. Ifølge legenden vil Ceres (manifistert i Aya) drepe Mikagi (i Akis skikkelse) og deretter hele Mikage-familien – Aya oppdager derfor snart at hennes egen familie har til hensikt å drepe henne for å berge seg selv.  

Dermed starter et kappløp mot tiden der Aya må finne kappen for å redde broren sin fra Ceres' vrede. Samtidig må hun selv unngå å bli drept eller fanget av familiemedlemmer som ønsker å utnytte Ceres’ guddommelige krefter for egen vinning. Når Aya blir sint eller stresset får Ceres anledning til å manifestere seg gjennom henne, i stadig sterkere grad utover i historiens forløp.

 Karakterer 
«Aya Mikage» (御景妖 Mikage Aya)
«Aki Mikage» (御景明 Mikage Aki)
«Ceres» (セレス)
«Mikagi»
«Tôya» (十夜)
«Yûhi Aogiri» (梧雄飛 Aogiri Yūhi)
«Suzumi Aogiri» (梧納涼 Aogiri Suzumi)
«Alexander 'Alec' Howell»
«Oda Kyû» (小田玖)
«Chidori Kuruma» (来間千鳥 Kuruma Chidori)
«Shuro Tsukasa» (司珠呂 Tsukasa Shuro)

 Anerkjennelse 
I 1998 vant Ayashi no Ceres Shōgakukan Manga-prisen i kategorien shōjo. Prisen ble opprettet i 1955 og er en av Japans mest prestisjetunge manga-priser.

 Tverrkulturell referanse 
Hagoromo-legender – historier der en himmelsk eller magisk kvinne blir fanget på jorden fordi noen stjeler hennes spesielle plagg (fjærdrakt, kappe eller lignende) – finnes ikke bare i Japan, men i land over hele verden: i Europa (Melusine, Schwanenjungfrau m.fl.), Afrika, Oseania, Kina, Korea, Russland (Vasilisa den vise) og hos urfolk i USA (Svanekvinnen). Mange av disse involverer en tvungen ekteskapssituasjon og en lengsel etter å vende tilbake til himmelen. 

Den kinesiske varianten, Den vevende jomfru, forteller om en himmelsk veverske som kommer ned til jorden og gifter seg med en gjeter. Når hennes himmelske familie finner ut av dette, blir hun tvunget til å vende tilbake til himmelen og adskilt fra ektemannen av Melkeveien. Denne legenden er grunnlaget for Qixi-festivalen, også kjent som den kinesiske Valentinsdagen.

 Referanser 

Kategori:Manga
Kategori:Animeserier
Kategori:Japanske animerte fantasyserier
Kategori:Japanske TV-produksjoner fra 2000-årene